- Deuteronomio
- ←
- 9
- →

9
Kebpekezaag Pinaaǥi te Tavang te Megbevayà
1 “Pemineg kew is menge etew te Israel. Guntaan edlayun kew en te Wahig he Jordan su para maangken niw en is menge nasyun he edhuna he dezekelà wey menge mekeǥeǥehem kenà keniyu. Dezekelà is menge inged dan ne memetikang is berengbeng duen su henduen be te ebpekesungkul en diyà te langit. 2 Memezesen wey memelangkew is menge meǥinged duen he menge kevuwazan ni Anak! Netuenan niw man is mehitenged te menge kevuwazan ni Anak wey netudtulan kew he wazà ebpekesukul kandan. 3 Piru ǥuntaan egkeehè niw he iyan is Nengazen he Megbevayè niw edhuna edlayun he iring te hapuy he ebpekeepur te menge kuntada. Edaaǥen din sikandan su para melemu zà is kedsegseǥa niw wey kedezeeti niw kandan su iyan heini impenaad te Nengazen keniyu.
4 “Emun egkesegseg niw en sikandan pinaaǥi te Nengazen he Megbevayè niw, kenè kew kaǥi ziyà te ǥehinawa niw te, ‘Mid-uwit kiw te Nengazen para maangken tew heini he tanà su geina te metazeng kiw.’ Kenà heeyan iyan. Ibpesegseg sikandan te Nengazen keniyu ǥeina te lalung sikandan he menge etew. 5 Egkaangken niw is menge tanè dan, kenà tenged te ketazeng niw wey keupiya niw, kekenà, tenged te kelelalung dan, wey para metuman te Nengazen is impenangdù din diyà te menge kepuun niw he si Abraham, si Isaac, wey si Jacob. 6 Umbe, tentenuzi niw he kenà tenged te ketazeng niw is kebeǥaya te Nengazen he Megbevayè niw zuen te meupiya he tanà he ed-engkenen niw, su is tutuu, menge mesinupaken kew.
7 “Tentenuzi niw ke hengkey is menge ulaula niw he ingkepauk te Nengazen he Megbevayè niw. Hein diyè kew te sibsivayan. Puun te andew te kegawas niw ziyà te Ehipto ne taman en guntaan is kedtulung niw kebpekidsukulà te Nengazen. 8 Minsan diyà te Horeb mibaal kew pa te ingkepauk te Nengazen umbe egeraan kew zin en pezem. 9 Hein midtekezeg a zuen te vuntud te kegkuwa zuen te midlumpipì he menge vatu he midsuratan te kebpekid-uyun keniyu, 40 he andew wey 40 he kezukileman is wazà a mekekaan wey wazà a mekeinum. 10 Imbeǥey te Nengazen kayi te kediey sikan is dezuwa he midlumpipì he vatu he iyan en sikandin nenguney medsurat duen te langun he menge lalag he nezineg niw ziyà te kandin puun duen te hapuy ziyà te Buntud he Sinai dutun te kedtiǥum niw.
11 “Heini is dezuwa he midlumpipì he vatu he midsuratan te paaǥi te kebpekid-uyun te Nengazen keniyu, imbeǥey te Nengazen kediey hein neliwas is 40 he andew wey 40 he kezukileman. 12 Ne zutun migkaǥi is Nengazen kayi te kediey te, ‘Gaanggaan ke en tupang su sikan is menge etew he mibpenguluwan nu te kegawas puun te Ehipto nehimu en he menge lalung. Segugunè dan dà mid-iniyuǥi is insuǥù ku kandan ne mibaal sikandan te ledawan he ed-ezapen dan.’
13 “Ne migkaǥi pa is Nengazen kayi te kedì te, ‘Neehè ku he utew iyan mesinupaken heini he menge etew. 14 Bey-ani ad kenikew su edezeetan ku sikandan su wey melipati en sikandan. Ne edhimuwen ku sikew wey is menge kevuwazan nu he nasyun he mekeǥeǥehem pa wey mahabet pa kandan.’
15 “Umbe midtupang a puun duen te edriyubriyub he vuntud he uwiten ku sikan is dezuwa he midlumpipì he vatu he zutun isurat sikan is paaǥi te kebpekid-uyun te Nengazen. 16 Ne neehè ku sikiyu is ebaal te salà diyà te Nengazen he Megbevayè niw. Mibaal kew te ledawan he ed-ezapen niw he nati he vaka. Segugunè niw zà mid-iniyuǥi is insuǥù te Nengazen keniyu. 17 Umbe, imbadas ku ziyà te etuvangan niw sikan is dezuwa he midlumpipì he vatu ne nengeǥevà heini.
18 “Ne midlangkeb a ziyà te etuvangan te Nengazen seled te 40 he andew wey 40 he kezukileman he wazà kaankaan wey wazà inum-inum, tenged te langun he menge salà he mibeelan niw. Utew mezaat diyà te etuvangan te Nengazen is mibeelan niw ne ingkepauk din heini. 19 Nahandek a te zekelà he pauk te Nengazen keniyu, su kela ke penhimetayi kew zin en. Iyan, mibpemineg a ǥihapun te Nengazen. 20 Dutun dekelà is pauk te Nengazen ki Aaron ne egkesuatan din en te edhimatey, piru zutun he timpu nengemuyù a para kandin. 21 Ne migkuwa ku sikan is baka he mibeelan niw he midtukù keniyu te kebaal te salà, ne midtunew ku haazà diyà te hapuy. Ne hein nepasad mibekbek ku taman te nepurung mepurbus ne insimburè ku ziyà te wahig he edtudà puun te vuntud.
22 “Mibaal kew zaan te igkepauk te Nengazen hein diyè kew te Tabera, Masa, wey ziyà te Kibrot Hataava.
23 “Hein impeǥenat kew te Nengazen puun te Kadesh Barnea migkaǥi sikandin diyà te keniyu te, ‘Genat kew en ne engkenà niw en is tanà he ibeǥey ku keniyu.’ Piru mibpekidsukulè kew; wazè niw tumana is suǥù te Nengazen he Megbevayè niw. Wazè kew medsarig wey mebpezumazuma kandin. 24 Puun te kegkekilelaa ku keniyu ne pudu en kebpekidsukulà te Nengazen is menge vaal niw.
25 “Umbe zutun he timpu midlangkeb a ziyà te etuvangan te Nengazen seled te 40 he andew wey 40 he kezukileman su migkaǥi is Nengazen he edèdeetan kew zin. 26 Mib-ampù a ziyà te Nengazen he ke siak te, ‘He Nengazen he MEGBEVAYÀ, kenè nu zèdeeti heini is menge etew he ǥaked nu. Midlibri nu sikandan ne impeǥawas nu puun te Ehipto pinaaǥi te zekelà he ǥehem nu. 27 Kenè nu en seǥipaa is kesinupaken, kegkezaat, wey is menge salà kayi he menge etew, kekenà, tentenuzi nu is menge suluǥuen nu he si Abraham, si Isaac, wey si Jacob. 28 Emun edèdeetan nu sikandan, ebpekekaǥi is menge Ehiptohanen te, “Midèdeetan sikandan te Nengazen su kenà sikandin ebpekehimu he ed-uwit kandan diyà te tanà he insaad din kandan.” Emun kenà, ne ebpekekaǥi sikandan te, “Midèdeetan sikandan te Nengazen su nepeukan din sikandan; impeǥawas din sikandan puun te Ehipto ne iyan in-uwita zin kandan diyà te sibsivayan su egeraan din sikandan.”
29 “ ‘Piru menge etew nu sikandan. Iyan sikandan menge etew he ǥaked nu ne impeǥawas nu puun te Ehipto pinaaǥi te zekelà he ǥehem nu.’

- Deuteronomio
- ←
- 9
- →

© 2013 WBT